Jørgen Strand Larsen har skrevet under en låneavtale med den italienske storklubben.

Det melder Sarpsborg 08 på sine hjemmesider.

Avtalen med AC Milan strekker seg ut den inneværende italienske fotballsesongen.

– Dette er en kjempemulighet for Jørgen. Å trene under helprofesjonelle forhold i en storklubb som AC Milan er selvfølgelig stort, sier sportssjef Thomas Berntsen.

Ifølge Sarpsborg er Strand Larsen først og fremst tiltenkt en rolle i italienernes ungdomsakademi og Primavera-lag (U19).

AC Milan har sikret seg opsjon

Thomas Berntsen bekrefter overfor TV 2 Sporten at AC Milan har sikret seg opsjon på å kjøpe unggutten etter låneperioden.



– Det var ikke en vanskelig avgjørelse å slippe Jørgen til AC Milan. Når han fikk muligheten til å spille for en av verdens største og beste klubber så var vi selvsagt medgjørlige. Vi fikk en avtale som var en vinn-vinn-situasjon for alle parter. I tillegg har AC Milan en opsjon på kjøp om Jørgen gjør det bra, sier Berntsen til TV 2 Sporten.

Han beskriver 17-åringen som en spiller med et enormt potensial.

– Først og fremst er han en flott, seriøs og oppegående gutt. Han har spillerintelligens, og har sine største egenskaper langs bakken. Sånn sett så kan han kanskje sammenlignes litt med Tore André Flo, oppsummerer han.

Presentert på San Siro

Strand Larsen ble presentert under gårsdagens Serie A-kamp mellom Milan og Cagliari sammen med de øvrige ungguttene i klubben foran knappe 50.000 tilskuere på San Siro.

Strand Larsens kontrakt med Sarpsborg 08 strekker seg fram til sommeren 2020.

Den italienske storavisen La Gazzetta dello Sport har tidligere omtalt AC Milans interesse for den høyreiste (193 centimeter) 17-åringen.

Spisstalentet, som debuterte i Eliteserien i midten av juni, har også vært på radaren til den tyske klubben Freiburg.